CELEX: 62014TN0154
Language: sk
Date: 2014-03-07 00:00:00
Title: Vec T-154/14: Žaloba podaná 7. marca 2014 – ANKO/Komisia

10.6.2014   
            
            
               SK
            
            
               Úradný vestník Európskej únie
            
            
               C 175/46
            
         Žaloba podaná 7. marca 2014 – ANKO/Komisia
   (Vec T-154/14)
   2014/C 175/63
   Jazyk konania: gréčtina
   
      Účastníci konania
   
   
      Žalobkyňa: ANKO Anonymos Etairia Antiprosopeion, Emporiou kai Viomichanias (Atény, Grécko) (v zastúpení: V. Christianos, advokát)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               rozhodnúť, že celková suma 185 664,10 eur, ktorú Komisia už zaplatila žalobkyni za projekt OASIS, ako aj celková suma 465 062,84 eur, ktorú Komisia už zaplatila za projekt PERFORM, predstavujú oprávnené výdavky,
            
         
               —
            
            
               rozhodnúť, že suma 1 824,05 eur, ktorú Komisia nezaplatila za projekt OASIS a suma 637 117,17 eur, ktorú Komisia nezaplatila ako finančný príspevok pre projekt PERFORM, predstavujú oprávnené výdavky, ktoré teda Komisia musí zaplatiť ANKO,
            
         
               —
            
            
               zaviazať Komisiu na náhradu trov konania vynaložených žalobkyňou.
            
         
      Dôvody a hlavné tvrdenia
   
   Predmetom tejto žaloby je zodpovednosť Komisie na základe článku 272 ZFEÚ v súvislosti so zmluvami a) č. 215 754 o výkone projektu OASIS a b) č. 215 952 o výkone projektu PERFORM.
   Žalobkyňa konkrétne tvrdí, že hoci splnila svoje zmluvné povinnosti, Komisia v rozpore s už citovanými zmluvami, so zásadou legitímnej dôvery, zákazom zneužitia práva a zásadou proporcionality od nej žiada náhradu súm zaplatených v prospech ANKO, a to z dôvodu, že ide o neoprávnené výdavky, a tiež odmieta zaplatiť zvyšok svojho finančného príspevku. Z tohto dôvodu žalobkyňa po prvé tvrdí, že Komisia tým, že odmietla oprávnenosť svojho skoro celého finančného príspevku na projekty OASIS a PERFORM, porušila svoje zmluvné povinnosti, ktoré jej prislúchajú vo vzťahu k ANKO. Po druhé tvrdí, že vymáhanie celých týchto súm je neprimerané a má zneužívajúcu povahu.